**ОТЧЕТ**

**ЗА ДЕЙНОСТТА НА ОБЩЕСТВЕНИЯ СЪВЕТ**

**КЪМ 18 СРЕДНО УЧИЛИЩЕ „УИЛЯМ ГЛАДСТОН“**

**ЗА УЧЕБНАТА 2020/2021 ГОДИНА**

Настоящият отчет за дейността на Обществения съвет към 18 СУ „Уилям Гладстон“ обхваща учебната 2020/2021 г. и се приема на основание чл. 17 от Правилника за създаването, устройството и дейността на Обществените съвети към детските градини и училищата (наричан по-нататък Правилника).

# I. Организационни въпроси

Общият брой на проведените заседания на Обществения съвет през учебната 2020/2021 г. е 8 (осем). Заседанията са проведени в условията на извънредна епидемична обстановка, обявена с Решение № 325 от 14.05.2020 г. на Министерския съвет, чийто срок продължава и понастоящем. С цел спазване на установените в 18 СУ противоепидемични мерки и на основание чл. 6а, ал. 1 от Закона за мерките и действията по време на извънредното положение, обявено с решение на Народното събрание от 13 март 2020 г., и за преодоляване на последиците, преобладаващата част от решенията на Обществения съвет са приемани неприсъствено. Според цитираната разпоредба „По време на извънредното положение, съответно на извънредната епидемична обстановка и два месеца след нейната отмяна държавни и местни органи, съвети, комитети, комисии, включително органи на управление или контрол на фондове, сметки и други, които не са юридически лица, може да провеждат заседания от разстояние, като се осигурява пряко и виртуално участие при спазване изискванията за кворум и лично гласуване, или да приемат решения неприсъствено. За проведеното заседание се изготвя протокол. За неуредените въпроси се прилагат специалните закони и актовете по прилагането им.“

Всички заседания на Обществения съвет са провеждани въз основа на поименни покани до членовете и до директора на училището, заместник-директорите, съответни длъжностни лица, чиито длъжности или задачи биха подпомогнали задълбоченото разискване на въпросите от дневния ред. Поканите са изпращани в срока по чл. 20, ал. 2 от Правилника.

Поканите за заседанията и взетите решения се поставят на мястото за обявления в сградата на училището и на интернет страницата му <https://18sou.net/>, в секция „Училището“, подсекция „За нас“, рубрика „Обществен съвет“. При спазване на нормативните изисквания за всяко заседание е воден протокол, към който е прилаган присъствен списък и списък с приетите решения. На всички заседания е налице кворум от членовете на постоянния състав на Обществения съвет, поради което не се е налагало отправяне на покана до резервните членове.

Документацията на Обществения съвет се съхранява на определено със заповед на директора на 18 СУ място, достъпно за всички членове на Съвета. Поканите, протоколите, писмата за кореспонденция и становищата на Обществения съвет се регистрират в съответните дневници на училището, съгласно чл. 25, ал. 2 от Правилника.

# II. Дейност на Обществения съвет по чл. 269 от Закона за предучилищното и училищното образование и по чл. 16, ал. 1 от правилника

**1.** На първото заседание през учебната 2020/2021 г., проведено присъствено на 16.09.2020 г., е приет годишен отчет за дейността на Обществения съвет през предходната 2019/2020 г. С цел публичност и отчетност на дейността е прието годишният отчет да се представи от председателя на Обществения съвет на училището за поставяне на мястото за обявления в сградата на училището, да се публикува на интернет страницата на училището, както и да се представи и обсъди публично на среща с родителите от училището. Предвид въведените противоепидемични мерки публично обсъждане не е проведено, но докладът е публикуван на интернет страницата на училището и на мястото за обявления в училището.

На първото заседание на Обществения съвет, в изпълнение на чл. 269, ал. 1, т. 4 от Закона за предучилищното и училищното образование и чл. 16, ал. 1, т. 4 от Правилника е изразено положително становище за отчета за изпълнение на бюджета на 18 СУ за м. юни 2020 г.

**2.** Второто заседание на Обществения съвет е насрочено за 12.10.2020 г. и неприсъствено с единодушие е взето решение за изразяване на положително становище относно участието на 18 СУ „Уилям Гладстон“ в национални програми за развитие на образованието, одобрени с Решение № 258 на Министерския съвет от 30.04.2020 г.

**3.** На 09.11.2020 г. от Обществения съвет са взети решения във връзка с отчета за изпълнението на бюджета на училището за третото тримесечие на 2020 г., както и с надграждане на иновацията на училището. Изразена е подкрепа към инициативите на училището за предприемане на всички необходими действия с оглед подобряване на качеството и повишаване на резултатите от обучението.

**4.** В изпълнение на задачите си по чл. 269, ал. 1 от Закона за предучилищното и училищното образование, с решенията си от 14.12.2020 г. Общественият съвет изрази положително становище по училищния план-прием за учебната 2021/2022 г. по отношение на приема както в първи клас, така и след завършен седми клас. С единодушие са съгласувани представените училищни учебни планове за учебната 2021/2022 г. На основание чл. 269, ал. 1, т. 1 от Закона за предучилищното и училищното образование Общественият съвет одобри Стратегията за развитие на 18. СУ „Уилям Гладстон“ 2020-2024 г. и прие изготвения Отчет за изпълнението на Стратегията на 18. СУ „Уилям Гладстон“ за учебната 2019/2020 г.

На заседанието от 14.12.2020 г. Общественият съвет предложи да се обособи имейл на Обществения съвет към 18 СУ „Уилям Гладстон“ за контакт с родители по въпроси, касаещи задачите на Обществения съвет и отчетите за неговата дейност. При спазване на чл. 26, ал. 1 и ал. 2 от Правилника кореспонденцията и документите за дейността на обществения съвет се съхраняват в училището на място, определено със заповед № 74/02.10.2020 г. на директора на училището. Административното и техническото подпомагане на обществения съвет се извършва от длъжностно лице от училището, определено със заповед № 75/02.10.2020 г. на директора. На сайта на 18 СУ „Уилям Гладстон“ са отразени връзките за контакт с данни за телефони, email, адрес, телефонен указател за директора и училищното ръководство. В случай, че на имейла на 18 СУ „Уилям Гладстон“ постъпи въпрос, писмо или документ, отнасящ се до задачите на Обществения съвет, те се предоставят на вниманието на неговите членове.

**5.** На петото заседание на Обществения съвет, проведено на 28.01.2021 г., е дадено съгласие за осъществяване и участие в нов проект за иновация в училището, на тема „Социално и емоционално обучение и обучение по осъзнатост – Модел на позитивна училищна общност“.

**6.** С Решение на Обществения съвет към 18 СУ „Уилям Гладстон“ от 04.03.2021 г. е изразено становище по отчета за изпълнението на бюджета за четвъртото тримесечие (годишен) на 2020 г. на 18 СУ „Уилям Гладстон“.

**7.** На 15.03.2021 г. Общественият съвет към 18 СУ „Уилям Гладстон“, на основание чл. 269, ал. 1, т. 8 от Закона за предучилищното и училищното образование и чл. 16, ал. 1, т. 8 от Правилника, съгласува избора на учителите в 18 СУ „Уилям Гладстон“ на учебници и учебни комплекти за I клас, III клас и VII клас за учебната 2021-2022 г.

**8.** На последното си заседание за учебната 2020/2021 г., проведено на 16.06.2021 г., Общественият съвет продължи с дейността си да разглежда отчетите за изпълнението на бюджета на училището. Изразено е становище по отчета за бюджета на училището за първото тримесечие на 2021 г. Взето е и решение за подкрепа на предложението на ръководството на училището за участие в национални програми за развитие на образованието, одобрени с Решение № 188 от 05.03.2021 г. на Министерския съвет.

В обобщение заседанията на Обществения съвет към 18 СУ „Уилям Гладстон“ съответстват на изискването по чл. 19, ал. 1 от Правилника да се провеждат най-малко 4 пъти годишно, както и задължително да се провежда заседание в началото на учебната година.

По всички въпроси, които са в задачите на Обществения съвет по чл. 269 от Закона за предучилищното и училищното образование, е изразявано добросъвестно и своевременно становище от всички членове.

# III. ДРУГИ ДЕЙНОСТИ

Извън нормативно определените си правомощия, през отчетния период Общественият съвет взе участие в мероприятия, по покана на директора на училището и по собствена инициатива, както следва:

* Откриване на цялостно ремонтирания спортен салон на 18 СУ „Уилям Гладстон“;
* Статия на председателя на Обществения съвет във вестник „Учителско дело“ със заглавие „Правни основания за обработване на лични данни на деца в предучилищното и училищното образование“;
* Участие на председателя на Обществения съвет в създаването на организация и провеждане на държавните зрелостни изпити през учебната 2020/2021 г. на 19 и 21 май 2021 г.
* Интервю на председателя на Обществения съвет за Българското национално радио, дадено на 21 май 2021 г., с цел популяризиране на дейността на обществените съвети в помощ на училищата при организацията на държавните зрелостни изпити.

**ПРЕДСЕДАТЕЛ НА ОБЩЕСТВЕНИЯ СЪВЕТ:**

Невин Фети

Настоящият отчет е приет с решение на Обществения съвет към 18 СУ „Уилям Гладстон“ от 20 септември 2021 г.